ROMÂNIA

JUDEŢUL BIHOR 

CONSILIUL LOCAL AL COMUNEI SÎNTANDREI 

PROCES –VERBAL

Încheiat cu ocazia şedinţei extraordinare a Consiliului Local Sîntandrei

din data de 15.10.2018
Şedinţa extraordinară a Consiliului Local Sîntandrei a fost convocată de Primar în baza Dispoziţiei nr. 171 din 11 octombrie 2018, la şedinţă sunt prezenţi 13 consilieri din totalul de 15 consilieri în funcţie. Sunt absenți următorii consilierii: domnul consilier Mărcuș Dorin Dumitru și domnul consilier Radu Constantin. 
La şedinţă participă: primarul comunei domnul Ioan Mărcuș, secretarul comunei doamna Dorina Ilea, consilierul în cadrul aparatului de specialitate al consiliului local domnișoara Paula - Anca Torjoc și doamna Nicoleta Spătar, şef birou Finanţe Contabilitate. 

D-na secretar Dorina Ilea, precizează că hotărârea prin care d-l consilier Dănuţ Ioan Torjoc a fost ales preşedinte de şedinţă şi-a produs efectele şi se impune să se facă propuneri pentru alegerea unui nou preşedinte de şedinţă.

D-na consilier Daniela Achim îl propune pe domnul consilier Toader Timiș. Nefiind alte propuneri se supune la vot propunerea d-nei Daniela Achim, prin vot dechis, cu ridicarea mâinii, cu 13 voturi „pentru”, fără voturi “împotrivă”, fără „abţineri”, este adoptată H.C.L. nr. 124 din 15.10.2018 privind alegerea preşedintelui de şedinţă.

Preşedintele nou ales, în persoana domnului consilier Toader Timiș, preia conducerea lucrărilor consiliului şi declară deschise lucrările şedinţei, şedinţa este statutară, îndeplinindu-se cvorumul legal necesar desfăşurării acesteia.

La propunerea preşedintelui de şedinţă, se stabileşte ca modalitate de vot - votul deschis prin ridicarea mâinii.

Președintele de ședință, prezintă proiectul ordinii de zi:
1. Proiect de hotărâre privind aprobarea rectificării bugetului de venituri și cheltuieli al comunei Sîntandrei pe anul 2018.

Inițiator: Primar Ioan Mărcuș
Proiectul ordinii de zi este supus la vot, prin vot deschis prin ridicarea mâinii și cu 13 voturi “pentru”, fără voturi “împotrivă”, fără “abțineri’, este adoptată H.C.L. nr. 125 din 15.10.2018 privind aprobarea ordinii de zi propusă pentru şedinţa extraordinară a Consiliului Local Sîntandrei din data de 15 octombrie 2018.
Se trece la discutarea punctului de pe Ordinea de zi:

Dl. consilier Toader Timiș președinte de ședință îi dă cuvântul d-nei Nicoleta Spătar care prezintă proiectul de hotărâre privind aprobarea rectificării bugetului de venituri și cheltuieli al comunei Sîntandrei pe anul 2018, precizând că la întocmirea proiectului de buget s-au avut în vedere prevederile: art. 6 alin (3) lit b), alin. (15) din Legea bugetului de stat nr. 2 / 2018, art. 36 alin (2) lit. a, art. 45 alin (1), (2) din Legea administraţiei publice locale nr. 215 / 2001 și ale art.19, art. 34 alin. (2), art. 49 alin. (1)-(7) din Legea nr. 273 / 2006 privind finanţele publice locale, cu modificările și completările ulterioare.

Totodată, a fost luată în considerare adresa primită de la Administrația Județeană a Finanțelor Publice Bihor cu nr. 40125/18.09.2018, prin care în conformitate cu prevederile art. 27 din O.U.G. nr. 78 / 2018 cu privire la rectificarea bugetului de stat pe anul 2018, repartizarea / retragerea sumelor defalcate din TVA, s-a făcut prin decizia nr. 33 / 18.09.2018 a șefului Administrației Județene a Finanțelor Publice Bihor, potrivit datelor de fundamentare transmise de către unitățile administrativ teritoriale, în urma căreia UAT Sîntandrei pe art. 040201 s-a retras suma de 210000 lei, iar art.110206 s-a majorat cu suma de 1169000 lei.
La întocmirea proiectului de hotărâre s-au avut în vedere și notele de fundamentare întocmite de către compartimentele de specialitate din cadrul insituției prin care s-au formulat propuneri.
Domnul consilier Ovidiu Alexandru Cseh dorește să știe dacă cu achitarea acestei sume de 800.000 lei se acoperă întregul proiect demarat în parteneriat cu Primăria Oradea.

Domnul Primar subliniază că pe lângă această sumă care urmează a fi virată către Zona Metropolitană Oradea, vom mai avea de achitat aproximativ 2.400.000 lei până la sfârșitul acestui an, motiv pentru care pentru a putea achita această sumă Primăria Sîntandrei va trebui să contracteze un împrumut.
Domnul consilier Ciprian Mihai Fechetea propune să mai tăiem și din cheltuielile mai mici, ca de exemplu să renunțăm la focurile de artificii programate pentru finalul de an.

Domnul consilier Ovidiu Alexandru Cseh subliniază că acest exemplu prezentat de dl. consilier Ciprian Mihai Fechetea este unul nefericit, foarte multă lume mergând în noaptea dintre ani în fața Căminului Cultural pentru a vedea focurile de artificii.
Domnul Primar subliniază că ce a fost trecut pe hârtie sunt doar propuneri, astfel cum au fost gândite de către angajații din primărie, consilierii locali având posibilitatea să vină cu propunerile dorite.

Domnul consilier Ovidiu Alexandru Cseh propune să formulăm o adresă către Consiliul Județean Bihor prin care să solicităm sprijinul lor în vederea achitării sumei rămase din acest proiect, respectiv drumul de legătură Sîntandrei – Oradea. 
Domnul primar precizează că au fost depuse mai multe adrese în cursul acestui an, fără însă a primi vreun răspuns favorabil din partea lor.

Totodată, dl consilier Ovidiu Aleandru Cseh subliniază faptul că fiecare cheltuială este foarte importantă pentru o comunitate, atât focurile de artificii pe care le așteaptă foarte multă lume, cât și întreținerea echipei de fotbal. Fiecare cheltuială este oportună pentru o anumită categorie de cetățeni, cum este și cazul Creșei, chiar dacă unii cetățeni afirmă că în prezent aceasta nu era o prioritate.

Domnul consilier Ciprian Mihai Fechetea subliniază că nimeni nu a afirmat că nu a fost oportună construirea Creșei. Cât despre sponsorizarea echipei de fotbal, dl. Consilier Ciprian Mihai Fechetea precizează că dânsul nu a afirmat că nu este oportună întreținerea acestei echipe, doar a precizat că niciun jucător al echipei de fotbal nu era din comună, plus că am putea avea echipă de fotbal care să joace în Liga a 5-a de exemplu, costurile fiind astfel mult mai reduse.
Doamna consilier Daniela Achim propune să ne aliem cu primarii de municipii care au decis să dea Guvernul în judecată pentru modul în care au fost tăiate bugetele locale.
Dl. consilier Ciprian Mihai Fechetea dorește să știe în ce stadiu suntem cu programul PNDL II.

Dl. primar precizează că acum se analizează ofertele tehnice, urmând ca până la finalul anului să avem contractele semnate.

Dna. Consilier Simona Claudia Oșvat precizează că la Școala Gimnazială nr.1 Sîntandrei va fi nevoie de obiecte de inventar pentru școală.

Domnul consilier Ovidiu Alexandru Cseh precizează că este necesar să se facă o listă cu obiectele necesare pentru a putea fi prevăzute anul viitor în buget.

Dna. consilier Marinela Nadia Moș, președintele Comisiei Buget Finanţe, prezintă avizul favorabil al comisiei de specialitate.

Nefiind discuții pe marginea acestui punct, dl. Consilier Toader Timiș, președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 126 din 15.10.2018 privind aprobarea rectificării bugetului de venituri și cheltuieli al comunei Sîntandrei pe anul 2018.


Nefiind alte probleme la ordinea de zi, întrebări sau interpelări, preşedintele de şedinţă, domnul consilier Toader Timiș, declară închise lucrările şedinţei.

